Diit 102
Pal kɛ kui̱ lua̱k
(Pal ran guäth in cɛ cuuc)
1
Liŋ palä lö Kuoth Nhial,
kä ɛ wieedä cup kä ji̱.
2
/Cu rɔɔdu tey kɛ ɣä
kɛ cäŋ riknikä.
Gäŋni ji̱thdu ɣä,
kä loc palä kɛ pɛ̈th mi
wa̱a̱ ji̱ wä cɔl.
3
Kɛ ɣöö la ni̱nkä cua̱ thuk ɛ yut
ce̱tkɛ tol,
kä pɛt cɔ̱wkä ce̱tnikɛ mac.
4
Kä lɔcdä cɛ ŋɛ̈ɛ̈r ɛ cɛ kööt
ce̱tnikɛ juaac,
a cä pa̱l ni mi̱eth ruëëc.
5
Kä kɛ kui̱ jiɛthä lɔaacdä,
ci puɔ̱nydä thuuk ɛ ci duɔth
ni guɔ̱p puɔ̱ɔ̱ny cɔ̱ɔ̱nikä.
6
Ɣän cä pa̱a̱r nikɛ
manliɛɛth dɔaar,
kiɛ manliɛɛth mi te rɛy
dɔaar mi thil naath.
7
Ɣän la tɔa̱a̱cä kä /ca ɣä nin,
ɣän cä ce̱tnikɛ dit mi te kä
rɔaadɛ wi̱i̱ duëël nhial.
8
Ku ji̱ tɛ̈rä kuëth ni ɣä
kɛ cäŋ kɛɛliw,
kɛn nɛy tin lɛ̈ŋkɛ ɣä,
ku kɛn ciötdä lɛ
jakä duŋ lamä.
9
Ci mi̱ethdä cua ni ŋɛ̈th
in pa̱rä thi̱n,
kä liɔm pi̱i̱kä tin maathä
rɔ̱ kɛ merkä,
10
kɛ kui̱ ŋɛnyädu kɛ ɣöö curi ɣä
kap nhial kä curi ɣä
yuɔr raar.
11
Ni̱nkä ce̱tkɛ nikɛ ti̱eep thiaŋ,
cä cu kööt ce̱tkɛ juaac.
12
Duundɛ ɣöö ji̱n Kuoth Nhial ti̱i̱
nyuurä wi̱c kɔamdu
amäni cäŋ kɛl,
kä ciötdu te rɛy ri̱cni diaal.
13
Ji̱n bi jiɛɛn kä bi kɔ̱a̱c lɔaac
nyuɔ̱th Dha-yɔn,
kɛ ɣöö ɛ gua̱a̱th mi bi
nyuth ni jɛ nhök,
ci gua̱a̱th in thuɔ̱k ben.
14
Kɛ ɣöö päämkɛ gɔwkɛ
kä ja̱a̱ŋku nhɔk kɛn
ɛ amäni tupdɛ.
15
Kä bi döör diaal ciöt
Kuɔth Nhial luɔ̱th,
kä ba buɔ̱mdɛ luɔ̱th ɛ kua̱r
wec muɔ̱ɔ̱n diaal.
16
Kɛ ɣöö bi Kuɔth Nhial
Dha-yɔn nyɔk kɛ ta̱th,
jɛn bi buɔ̱mdɛ jɔɔc ɛn wi̱ni.
17
Bɛ pal nɛɛni tin cuc liŋ,
/cɛ paliɛn bi dhɔt.
18
Ɛ nɛmɛ gɔ̱a̱rkɛ piny kɛ kui̱ ri̱cä
mɔ bi ben ɔ,
kɛ ɣöö bi nɛy tɔ ka̱n ni cak
tɔ̱ Kuoth Nhial liak!
19
Kuoth Nhial guicɛ ni luaakdɛ
mi rɛl gɔɔydɛ rɔ,
ɛn Kuoth Nhial guicɛ
ɣɔw ni nhial,
20
kɛ ɣöö bɛ wiee nɛɛni
tin ca yian liŋ,
kä bɛ nɛy tin ca kum
kɛ lia̱a̱ lony.
21
Kä ba ciöt Kuɔth Nhial lat
kä Dha-yɔn,
kä ba jɛ liak
kä Jɛ-ru-tha-lɛm,
22
mi wä döör diaal kɛnɛ kuääri
rɔ̱ mat kɛɛl,
kɛ ɣöö ba Kuoth Nhial pal.
23
Ci Kuoth ɣä jak kä thil lua̱ŋ
ɛ ŋuɔtdä kɛ ŋuɛɛt,
cɛ ni̱n teekädä jak kä ciɛk.
24
Kä cua̱ wee i̱,
“Aɣ Kuothdä /cu ɣä naŋ
ɛ ŋot ni̱n teekädä,
ji̱n ram in thuuk ni̱n teekädu
ri̱c diaal.”
25
Ni mëëdan ɛ ji̱n ɛ nëë cak piny,
kä pua̱a̱r lätdɛ ji̱n kɛ tetku.
26
Kä kɛn bikɛ nuɔɔr
kä ji̱n bi ŋot thi̱n,
kɛn diaal bikɛ da̱k
ce̱tnikɛ bi̱i̱.
Kä ji̱n bikɛ wäny ce̱tnikɛ bi̱i̱,
kä bikɛ cu thil.
27
Kä duundɛ ɣöö ba jɛn ta̱du,
kä run teekädu thilɛ kɛ pek.
28
Kä bi gaat ja̱a̱ŋniku
cieŋ kɛ mal,
kä bi kuaykiɛn piith
ni nhiamdu.
